CELEX: 32020D1358
Language: et
Date: 2020-09-28 00:00:00
Title: Komisjoni rakendusotsus (EL) 2020/1358, 28. september 2020, Euroopa Parlamendi ja nõukogu direktiivi 2009/103/EÜ kohaldamise kohta seoses selliste mootorsõidukite kasutamise tsiviilvastutuskindlustuse kontrollimisega, mille põhiasukoht on Bosnias ja Hertsegoviinas (EMPs kohaldatav tekst)

29.9.2020   
               
               
                  ET
               
               
                  Euroopa Liidu Teataja
               
               
                  L 314/66
               
            
         KOMISJONI RAKENDUSOTSUS (EL) 2020/1358,
         28. september 2020,
         Euroopa Parlamendi ja nõukogu direktiivi 2009/103/EÜ kohaldamise kohta seoses selliste mootorsõidukite kasutamise tsiviilvastutuskindlustuse kontrollimisega, mille põhiasukoht on Bosnias ja Hertsegoviinas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. septembri 2009. aasta direktiivi 2009/103/EÜ mootorsõidukite kasutamise tsiviilvastutuskindlustuse ja sellise vastutuse kindlustamise kohustuse täitmise kohta, (1) eriti selle artikli 2 punkti b koostoimes artikli 8 lõikega 2,
         ning arvestades järgmist:
         
                     (1)
                  
                  
                     Direktiivi 2009/103/EÜ artikli 8 lõike 1 teise lõigu kohaselt käsitatakse sõidukeid, mille põhiasukoht on kolmandas riigis, seoses selliste sõidukite kasutamise kohustusliku tsiviilvastutuskindlustuse dokumenteerimisega tavaliselt liidus asuvate sõidukitena juhul, kui kõigi liikmesriikide rahvuslikud bürood ühiselt tagavad igaüks oma riigi sundkindlustust käsitlevate õigusaktide sätete kohaselt oma territooriumil selliste sõidukite põhjustatud õnnetustest tulenevate nõuete lahendamise.
                  
               
                     (2)
                  
                  
                     Direktiivi 2009/103/EÜ artiklis 2 on sätestatud, et kõnealuse direktiivi artikli 8 kohaldamine sõidukite suhtes, mille põhiasukoht on kolmandas riigis, sõltub liikmesriikide liikluskindlustuse rahvuslike büroode ja sellise kolmanda riigi liikluskindlustuse rahvusliku büroo vahel lepingu sõlmimisest. Olles tihedas koostöös liikmesriikidega kindlaks teinud, et selline leping on sõlmitud, määrab komisjon selleks, et kõnealuse direktiivi artiklit 8 saaks selliste sõidukite suhtes kohaldada, kindlaks kõnealuste sõidukite suhtes selle sätte kohaldamise kuupäeva ja sõidukitüübid, mille suhtes seda sätet kohaldatakse.
                  
               
                     (3)
                  
                  
                     Euroopa Majanduspiirkonna liikmesriikide ja teiste assotsieerunud riikide liikluskindlustuse rahvuslikud bürood sõlmisid 30. mail 2002 lepingu, mille kohaselt on tagatud nende territooriumil toimunud sellistest õnnetustest tulenevate nõuete lahendamine, mille on põhjustanud sõidukid, mille põhiasukoht on selle lepingu teiste osaliste territooriumil, sõltumata sellest, kas sellised sõidukid on kindlustatud (edaspidi „leping“).
                  
               
                     (4)
                  
                  
                     13. juunil 2019 kirjutasid liikmesriikide ning Andorra, Islandi, Norra, Serbia ja Šveitsi liikluskindlustuse rahvuslikud bürood alla lepingu 2. lisandile, mis hõlmab Bosnia ja Hertsegoviina liikluskindlustuse rahvuslikku bürood. Kõnealuse lisandiga nähakse ette praktiline kord, mis võimaldab kaotada selliste lepingus nimetatud sõidukite kindlustuskontrollid, mille põhiasukoht on Bosnia ja Hertsegoviina territooriumil, ja see hõlmab kõiki sõidukitüüpe, välja arvatud selles riigis registreeritud sõjaväesõidukid.
                  
               
                     (5)
                  
                  
                     Seepärast on täidetud kõik tingimused mootorsõidukite tsiviilvastutuskindlustuse kontrolli kaotamise kohta direktiivi 2009/103/EÜ kohaselt sõidukite puhul, mille põhiasukoht on Bosnias ja Hertsegoviinas,
                  
               ON VASTU VÕTNUD KÄESOLEVA OTSUSE:
         
            Artikkel 1
            Alates 19. oktoobrist 2020 hoiduvad liikmesriigid tsiviilvastutuskindlustuse kontrollimisest igat liiki selliste sõidukite puhul nende liitu sisenemisel, mille põhiasukoht on Bosnia ja Hertsegoviina territooriumil, välja arvatud selles riigis registreeritud sõjaväesõidukid.
         
         
            Artikkel 2
            Liikmesriigid teatavad komisjonile viivitamata käesoleva otsuse kohaldamiseks võetud meetmetest.
         
         
            Artikkel 3
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 28. september 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 263, 7.10.2009, lk 11.